b'\n_START_ARTICLE_\nLigusterfascisme\n_START_PARAGRAPH_\nUdtrykket ligusterfascisme bliver brugt neds\xc3\xa6ttende som et symbol p\xc3\xa5 sm\xc3\xa5borgerlighed, egoisme og i bredere betydning om enfamiliehusejeres (p\xc3\xa5st\xc3\xa5ede) isoleren sig fra omverdenen. N\xc3\xa5r det netop blev liguster, som fik denne symbolv\xc3\xa6rdi, h\xc3\xa6nger det sammen med, at denne h\xc3\xa6ktype er billig, hurtigtgroende og hyppigt anvendt i de s\xc3\xa5kaldte sovebyer og i nyere typehuskvarterer. Derimod ses planten sj\xc3\xa6ldent anvendt i h\xc3\xb8jborgerskabets \xc3\xa6ldre, traditionelt fornemme og velrenommerede villakvarterer, der s\xc3\xa5 omvendt formodes at st\xc3\xa5 for en st\xc3\xb8rre \xc3\xa5benhed og en bredere, kulturel horisont.'